
Hosszú nem kódoló RNS-ek, mint sejtmentes biológiai folyadékok potenciális biomarkerei gyermekkori akut prekurzor B sejtes limfoblasztos leukémiában

Kulcsszavak: csontvelő aspirátum; liquor cerebrospinalis; minimálinvazív diagnosztika; központi idegrendszeri akut limfoblasztos leukémia
Bevezetés: A gyermekkori pre-B akut limfoblasztos leukémia (ALL) diagnosztikájában leggyakrabban sejtek kimutatásán alapuló módszereket alkalmaznak csontvelőből (CSV) és liquor cerebrospinálisból (CSF). Bár a CSV-ből nagy szenzitivitású sejtes és molekuláris módszerek is elérhetők, azonban a mintavétel invazív, idő- és munkaigényes. Mindemellett, a központi idegrendszeri (KIR) érintettsége jelentősen rontja a prognózist. A rutin KIR diagnosztikai módszerek nagy százalékban álnegatív eredményt adnak. Míg a blasztok főleg az agyhártyákhoz tapadnak, a belőlük kiszabaduló molekulák könnyebben diffundálhatnak a CSF-ben. A hosszú nem kódoló RNS-ek (lncRNS) olyan proteint nem kódoló nukleinsavak, melyek különböző sejttípusokra, azoknak érési stádiumaira, illetve különböző betegségekre specifikus expressziós mintákat mutatnak.
Célkitűzés: Projektünk célja olyan lncRNS-ek azonosítása sejtmentes biológiai folyadékokban, amelyek szenzitív, kvantitatív biomarkerekként alkalmazhatók.
Módszer: Átfogó irodalomkutatással ALL-ben sejtes mintákból leírt lncRNS-eket gyűjtöttünk. De novo, ALL IC-BFM 2009 szerint kezelt ALL-es betegek CSV, PV és CSF mintáit különböző időpontokban gyűjtöttük, és centrifugálással sejtmentesítettük. A megfelelő RNS izoláló módszereket több módszer kipróbálásával választottuk ki. 1) A CSV screening-hez 11 beteg diagnózis napi és indukció végi mintáit használtunk, 89 targetet mértünk qPCR segítségével. 2) Módszerbeállítást követően CSF mintákon mértük a CSV-ből kiválasztott potenciális 5 markert digitális droplet PCR segítségével.
Eredmény: Elsőként sikerült kimutatnunk, hogy a korábban sejtes mintákban azonosított lncRNS-ek CSV minták extracelluláris terében (EC) is mérhetõk: LINC01013 (p=0,007), AC002464.1 (p=0,013), AC002454.1 (p=0,035), BX293535.1 (p=0,006), LINC00958 (p=0,036). A liquorban azonban a kiválasztott lncRNS-ek a detektálási küszöböt nem érték el.
Következtetés: Bár bizonyítottuk, hogy EC-be kerülnek, az lncRNS-ek nem alkalmasak CSF biomarkernek ALL-ben. A projekt folytatásaként a kiválasztott markerek minimál invazív betegségkövetés marker funkcóját fogjuk vizsgálni
perifériás vérből.



